AMA โบรกฯชูเป็นหุ้นเด่นในกลุ่ม small-cap แนะซื้อเป้า 22 บ.
AMA โบรกฯชูเป็นหุ้นเด่นในกลุ่ม small-cap แนะซื้อเป้าหมาย 22 บ.
6 มี.ค. 2561

บล.เคจีไอ ระบุในบทวิเคราะห์วันนี้(6 มี.ค.) ว่า บริษัท อาม่า มารีน จำกัด (มหาชน) หรือ AMA คาดกำไรสุทธิในปี 2561 จะอยู่ที่ 317 ล้านบาท เพิ่มขึ้น 25% เทียบช่วงเดียวกันของปีก่อน โดยมีสาเหตุสำคัญมาจาก i) การซื้อเรือลำล่าสุด (Alisha ระวางบรรทุก 13,221DWT) เมื่อเดือนมกราคม 2561 และ ii) การรับรู้ผลการดำเนินงานเต็มปีของเรือบรรทุกน้ำมันสามลำ ซึ่งซื้อเพิ่มเข้ามาในกองเรือเมื่อปีที่แล้วได้แก่ Alinya, Anika, และ Salina
นอกจากนี้ บริษัทยังมีแผนจะเพิ่มอัตราการใช้งานรถบรรทุกน้ำมัน 150 คันของบริษัทให้สูงขึ้นจากปี 2560 ตามปริมาณยอดขายน้ำมันของลูกค้าที่เพิ่มขึ้น เราใช้สมมติฐานว่าอัตรากำไรขั้นต้นรวมของ AMA จะลดลงเล็กน้อยเป็น 27.9% ในปี 2561 ลดลง เทียบช่วงเดียวกันของปีก่อน จาก 28.2% เนื่องจาก margin ของเรือบรรทุกน้ำมันลดลงเหลือ 29.5% เนื่องจากราคาน้ำมันสูงขึ้น แต่ก็ชดเชยไปบางส่วนด้วย margin ของรถบรรทุกน้ำมันที่เพิ่มขึ้นเป็น 22.5% เนื่องจากอัตราการใช้งานเพิ่มขึ้น
บริษัทมีแผนจะซื้อเรือใหม่เพิ่มอีกหนึ่งลำ ขนาดระวางบรรทุกประมาณ 13,000DWT ใน 2H61 หลังจากที่บริษัทซื้อเรือบรรทุกน้ำมันลำที่ 11 (Alisha) เข้ามาในกองเรือของบริษัทเมื่อเดือนมกราคมที่ผ่านมานี้ ซึ่งหากบริษัทซื้อเรือได้ตามเป้าที่วางไว้ ก็จะทำให้ระวางบรรทุกรวมของกองเรือ AMA เพิ่มขึ้น 14% จาก 96,202 DWT ในปัจจุบัน เป็นประมาณ 110,000 DWT ซึ่งคาดว่าการซื้อเรือเพิ่มอีกหนึ่งลำจะทำให้กำไรของ AMA ในปี 2561 เพิ่มขึ้นอีกจากประมาณการของเราในปัจจุบันอีก 25 ล้านบาท หรือเพิ่มขึ้น 8% และทำให้ราคาเป้าหมายของมี upside เพิ่มขึ้นอีกประมาณ 1.50 บาท/หุ้น
แต่อย่างไรก็ตามยังไม่ได้รวมปัจจัยนี้เข้ามาไว้ในประมาณการของเราในตอนนี้ ด้วยอุปสงค์ที่แข็งแกร่งทำให้มองเห็นโอกาสที่บริษัทจะซื้อเรือเพิ่มอีกถึงสองลำในช่วงที่เหลือของปีนี้
นอกจากนี้ บริษัทยังตั้งเป้าจะซื้อรถบรรทุกน้ำมันเพิ่มอีก 30 คันใน 4Q61 หลังจากที่ PTG Energy (PTG.BK/PTG TB)* ซึ่งเป็นหนึ่งในลูกค้าหลักของบริษัทรุกขยายกิจการ ซึ่งจะเพิ่มจำนวนสถานีบริการน้ำมันเป็นมากกว่า 2,000 สถานี จาก 1,696 สถานีเมื่อสิ้นปี 2560
เชื่อว่าราคาหุ้นน่าจะปรับตัวดีกว่า SET หลังจากที่บริษัทประกาศกำไรรายไตรมาสสูงที่สุดออกมาที่ 90 ล้านบาทในไตรมาส 1/60 เพิ่มขึ้นถึง 161% เทียบช่วงเดียวกันของปีก่อน และ 66% เทียบไตรมาสก่อนหน้า
นอกจากนี้ยังคาดว่ากำไรยังจะโตต่อเนื่อง เทียบไตรมาสก่อนหน้า อีกในไตรมาส 1/61 เนื่องจากเรือลำที่ 11(Alisha) ซึ่งเริ่มสร้างรายได้ในกับ AMA ตั้งแต่เดือนมีนาคม ดังนั้นจึงยังคงคำแนะนำซื้อ และให้ราคาเป้าหมายปี 2561 ที่ 22.00 บาท อิงจาก P/E ที่ 30x ขณะที่ AMA เป็นหุ้นเด่นเพียงตัวเดียวของเราในกลุ่ม small-cap